Wat nou gemaak met skole? - Corona Krisissentrum
Tuis / COVID-19 / Wat nou gemaak met skole?
Wat nou gemaak met skole?
Die Covid-19-pandemie het tot 'n nasionale stilstand gelei en selfs met alternatiewe programme wat poog om skoolleerlinge op datum te hou, is daar reeds en gaan daar steeds 'n groot agterstand in skoolwerk ontstaan. Dit gaan 'n enorme uitdaging wees om hierdie verlore tyd in te haal. Indien skole op 6 Mei heropen, is daar altesaam 25 dae van onderrig tydens die inperking wat verlore gegaan het.
Tegnologie het wel alternatiewe onderrig in dié tyd van inperking moontlik gemaak, maar dit is slegs 'n tydelike maatreël wat tans nie deur alle leerders gebruik kan word nie.
Die departement van basiese onderwys en die Hoofde van Onderwysdepartemente-komitee (HODKOM) het 'n konsepraamwerk saamgestel met probleemstellings en voorstelle om te op te vang na afloop van die inperking. Klik hier vir dié departement se konsepraamwerk.
In hierdie konsepraamwerk word ondermeer die volgende drie sleutelvrae hanteer:
Wat is die omvang van die tydverlies en die inhoud van die kurrikulum wat nie behandel kon word nie?
Wat is die gevolge van die verlore tyd vir onderrig en leer, kurrikulum, assessering en die onderwysuitkomste?
Hoe kan die verlore tyd verhaal word of kan die kurrikulum verloop om te verseker dat die kern van die kurrikulum voltooi is in die oorblywende beskikbare tyd.
Volgens die departement se raamwerk is die beginsels wat gevolg moet word in die infasering-benadering kortliks dat die kritieke grade eerste ingebring word om die primêre en sekondêre skole te begin. Die voorstelle sluit ook die verkorting van die winter (met twee weke), lente (met 4 dae) en somer skoolvakansies (met 'n week) om verlore tyd in te haal.
Infaseringsbenadering volgens die departement van basiese onderwys:
GRAAD VOORLOPIGE DATUM
Graad 12 en Graad 7 6 Mei 2020
Graad 11 en Graad 6 20 Mei 2020
Graad 10 en Graad 5 3 Junie 2020
Graad 9 en Graad 4 17 Junie 2020
Graad 8 en Graad 3 1 Julie 2020
Graad 2 en Graad 1 8 Julie 2020
Graad R 15 Julie 2020
Om die verlies aan leer sover moontlik te beperk, in te haal en te verseker die lesse wat uit hierdie krisis geleer is, ook op die langtermyn optimaal benut word, stel die Skoleondersteuningsentrum (SOS) in samewerking met Solidariteit 'n vyfledige plan voor:
Hervat kontakonderwys so gou as moontlik op 'n veilige manier
Volgens Melanie Buys, hoof van ontwikkeling by die Skoleondersteuningssentrum is die departement se plan om net een graad op 'n slag in hoërskool en laerskool te hervat nie voldoende nie: "Twee weke vir onderwysers om beplanning te hersien is ook onnodige uitstel van noodsaaklike kontaktyd. Onderwysers kan reeds tydens inperking aangepaste voorbereiding doen."
Skoolhoofde het in 'n voorlegging aan Angie Motshekga, minister van basiese onderwys 'n baie haalbare plan voorgelê om twee grade op 'n dag te hanteer en later te vermeerder tot 4 grade per dag. Dit beteken dus dat elke graad minstens eenmaal per week by die skool uitkom en huiswerk vir die res van die week kan ontvang. Die kwesbaarste grade, graad 3,7,9 en 12, sal aanvanklik 2 keer per week kontakklasse hê. Sien 'n skoolhoof se voorstel, klik hier.
Herstruktureer en herprioritiseer die skoolkalender
Deur twee vakansies met 'n week elk te verkort, word 10 skooldae gewen. Langer skooldae, maak langer periodes moontlik wat meer werk in korter tyd kan voltooi omdat klaswisselling en opvang van vorige periodes se werk, onnodig is. Buitemuurse aktiwiteite sal uiteraard tot die minimum beperk word om voorkeur te gee aan onderrigtyd.
Hersien skoolbegrotings om poste te behou
Stel 'n digitale strategie in plek
Beperkte kontakklasse moet aangevul en ondersteun word met aanlyn onderrig – soos bv. Die Wolkskool. Die Wolkskool en soortgelyke platforms in Engels bv. Siyavula, sal na volledige hervatting van klasse, steeds in 'n vervlegte leermodel antwoorde bied. "Dit is steeds moontlik om in 2020 die volledige kurrikulum te dek en sinvolle assessering met die oog op bevordering na 'n volgende graad moontlik te maak," sê Buys.
Hersiening van die kurrikulum en bevorderingstrategie vir 2020
Vir die volledige vyfpuntplan vir die veilige hervatting van kontakonderwys in Suid-Afrika, klik hier.
Hierdie dokument is ontwikkel deur die Skoleondersteuningsentrum (SOS) in samewerking met lede van die SOS se Leierskapvereniging, lede van skoolbeheerliggame en die Solidariteit Beweging, ten einde 'n strategiese raamwerk vir die volgehoue en volhoubare hervatting van kontakonderwys daar te stel.
Hierdie insette word beoog as bydraend tot en in lyn met die Departement van Basiese Onderwys (DBO) se nasionale strategie om die invloed van Covid-19 op onderwys aan te pak. Die voorstelle is daarop gemik om die verlies aan onderrigtyd so gou moontlik binne 'n veilige en gesonde skoolomgewing in te haal, sinvolle assessering moontlik te maak en die waarde van aanlyn onderrig as ondersteunend tot leer te optimaliseer.